Document ID: 32004R0430

Uredba Komisije (ES) št. 430/2004
z dne 4. marca 2004
o določitvi standardnih vrednosti, ki jih je treba uporabiti pri izračunu finančne kompenzacije in zadevnega predujma v zvezi z ribiškimi proizvodi, umaknjenimi s trga med ribolovnim letom 2004
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 104/2000 z dne 17. decembra 1999 o skupni tržni ureditvi za ribiške proizvode in proizvode iz ribogojstva [1] in zlasti člena 21(5) in (8) Uredbe,
ob upoštevanju naslednjega:
(1) Uredba (ES) št. 104/2000 določa izplačilo finančne kompenzacije organizacijam, ki pod nekaterimi pogoji umaknejo proizvode s seznama v Prilogi I(A) in (B) k navedeni uredbi. Znesek te finančne kompenzacije je treba zmanjšati za višino standardnih vrednosti v primeru proizvodov, namenjenih različnim uporabam, razen za prehrano ljudi.
(2) Uredba Komisije (ES) št. 2493/2001 z dne 19. decembra 2001 o namenski uporabi nekaterih ribiških proizvodov, umaknjenih s trga [2], določa postopke za namensko uporabo proizvodov, umaknjenih s trga. Vrednost teh proizvodov je treba določiti na standardni ravni za vsak postopek namenske uporabe, upoštevajoč povprečne prihodke, ki se lahko pridobijo z namensko uporabo v različnih državah članicah.
(3) V skladu s členom 7 Uredbe Komisije (ES) št. 2509/2000 z dne 15. novembra 2000 o podrobnih pravilih za uporabo Uredbe Sveta (ES) št. 104/2000 v zvezi z dodelitvijo finančne kompenzacije za umik nekaterih ribiških proizvodov [3] posebni predpisi določajo, da je treba obvestiti organ, ki je pristojen za odobritev finančne kompenzacije, ko organizacija proizvajalcev ali en njen član začneta prodajati proizvode v kaki drugi državi članici in ne v tisti, v kateri sta priznana. Ta organ je organ v državi članici, v kateri je organizacija proizvajalcev priznana. Standardna vrednost, ki se odšteje, je zato tista vrednost, ki se uporablja v tej državi članici.
(4) Isti način izračuna je treba uporabiti za predujme na finančno kompenzacijo iz člena 6 Uredbe (ES) št. 2509/2000.
(5) Ukrepi, predvideni s to uredbo, so v skladu z mnenjem Upravljalnega odbora za ribiške proizvode -
SPREJELA NASLEDNJO UREDBO:
Člen 1
Standardne vrednosti za izračun finančne kompenzacije in zadevnih predujmov v zvezi z ribolovnim letom 2004 za ribiške proizvode, ki so jih organizacije proizvajalcev umaknile s trga in so namenjeni za druge uporabe in ne za prehrano ljudi po členu 21(5) Uredbe (ES) št. 104/2000, so določene v Prilogi k tej uredbi.
Člen 2
Standardna vrednost, ki jo je treba odšteti od finančne kompenzacije in zadevnih predujmov, je tista, ki se uporablja v državi članici, v kateri je organizacija proizvajalcev priznana.
Člen 3
Ta uredba začne veljati dan po objavi v Uradnem listu Evropske unije.
Uporablja se od 1. januarja 2004.
Ta uredba je v celoti zavezujoča in se neposredno uporablja v vseh državah članicah.
V Bruslju, 4. marca 2004

Labels: 3
2
6